לאחר הטיול ליוון באפריל, נשארנו עם הרצון לבצע "טיול עומק" בטבע.
בפעם הזאת בחרנו בפירנאים הספרדים.
אני מדלג על הנחיתה בברצלונה והמקומות בהם ביקרנו עד שהתחלנו חלק זה של הטיול.
העיקרון היה נסיעה לכיוון צפון מערב לאורך הפירנאים, תוך-כדי מעבר בין השמורות והעמקים. משיקולי זמן לא הגענו לסוף הפירנאים.
היום הזה של הטיול הוקדש לעמק Val de Nuria.
נסענו צפונה לעיירה Ribes de Freser, שם עלינו על הרכבת Cremallera, שמתחילה בעיירה זו, עוברת דרך העיירה Queralbs, שם תכננו לעלות עליה במקור, ונוסעת הלוך וחזור במסילה ייעודית דרך Val de Nuria, עד לתחנה הסופית שם.
הנסיעה היא דרך עמק יפה מאוד, שכולל הרים, נחלים ומפלים לרוב. ונמשכה 40 דקות בסה״כ לכל כיוון (לו עלינו ב- Queralbs היא היתה קצרה יותר, כמובן). טוב שעלינו כאן, זה איפשר עוד כמה ק״מ של נוף נהדר, שלא היה זמין למעלה בגלל הערפל.
יש מגוון מסלולי טיול בעמק, באורך ורמות קושי שונות. יש גם רכבל חינם שעולה ל- Auberge סמוך וממנו יש נקודות תצפית טובה על האזור. תחנת הרכבת נמצאת במקום נמוך יחסית, מסביבנו הרים הגבוהים עוד במאות מטרים.
במקום גם אגמון נחמד, הצמוד למלון, וכנסייה. כשירדנו מה- Auberge רצינו להגיע לאגם ולהקיפו, אבל אז ״נחת״ שוב ענן סמיך על כל האזור כך שלא יכולנו לראות דבר.
החלטתי שנלך לאגם דרך השביל המסודר, מטעמי בטיחות - לא רציתי שנעשה צעד קדימה ונמצא את עצמנו לפתע פתאום בתוך המים הקפואים (באמת שלא ניתן היה לראות יותר מ- 2-3 מטר קדימה). למרות בעיות הראות היינו בעמק כ- 4 שעות, כולל הנסיעה ברכבת. במקום מגוון פרחי בר יפים מאוד.
ארוחת צהריים אכלנו ב- Ribes במסעדה Cacadors ששייכת למלון בעל אותו השם. ארוחה טעימה, מנות קטלוניות שלא מוכרות לנו. השירות היה יעיל ומהיר.
בשעת אחה״צ מאוחרת חזרנו למלון לאסוף את הציוד והמשכנו בטיול.
ה- GPS בחר לקחת אותנו דרך כביש קטן ומפותל מאוד, המתחיל ממש מדרום ל- Campdevanol ועובר ממזרח למערב.
הנהיגה היתה קשה למדי אבל המסלול הוביל אותנו לעיירה La Pobla de Lillet, שם ראינו 2 גשרי אבן עתיקים ויפים. הדרך עצמה היתה מאוד יפה.
המשכנו הלאה דרך Bellver de Cerdanya, כפר נחמד היושב על ראש גבעה גבוהה ולמעשה נראה נטוש, כמו הכפרים בפרובאנס. גם על הכפר הזה אפשר לוותר.
המשך המסלול הביא אותנו לעיירה La Seu d'Urgell, שמלבד הקתדרלה בכניסה לעיר - לא ממש כדאי להיכנס אליה, שכן היו באזור הזה לא מעט טיפוסים שנראו מפוקפקים לדי, והנהגים בעיר, במיוחד הצעירים, נוהגים די בפראות. בקיצור - לוותר.
משם המשכנו עוד דרך לא קצרה ליעד הסופי, עם עצירת ביניים להתרעננות בעיירה Sort ולבסוף בשעת לילה מאוחרת הגענו למלון Saurat ב- Espot.
הכפרים והכנסיות במסלול עד כה ממש לא היו מרשימים, בניגוד למה שראינו בעבר בפרובאנס, איטליה ועוד.
פוסטים נוספים על "טיול לפירנאים הספרדים - יולי 2011 "